Miss World 2003

Ang **Miss World 2003** ay ang ika-53 edisyon ng Miss World pageant, na ginanap sa Crown of Beauty Theatre sa Sanya, Tsina noong 6 Disyembre 2003.

Pagkatapos ng kompetisyon, kinoronahan ni Azra Akın ng Turkiya si Rosanna Davison ng Irlanda bilang Miss World 2003. Ito ang kauna-unahang tagumpay ng Irlanda sa kasaysayan ng kompetisyon. Nagtapos bilang first runner-up si Nazanin Afshin-Jam ng Kanada, samantalang nagtapos bilang second runner-up si Guan Qi ng Tsina.

Mga kandidata mula sa 106 na mga bansa at teritoryo ang lumahok sa kompetisyong ito, ang pinakamarami sa kasaysayan ng Miss World matapos lagpasan ang dating rekord na siyamnapu't-lima noong 2000. Pinangunahan nina Phil Keoghan, Amanda Byram, at Angela Chow ang kompetisyon. Nagtanghal sina Luis Fonsi at Bryan Ferry sa edisyong ito.

## Kasaysayan 
thumb|250x250px|Crown Beauty Theatre, ang lokasyon ng Miss World 2003

### Lokasyon at petsa 
Sa pagtatapos ng Miss World 2002, inanunsyo ng Miss World Organization na magaganap ang Miss World 2003 sa Lungsod ng Sanya, Hainan, Tsina. Ayon sa ulat ng *China Daily*, gumastos ng $4.8 milyon ang lungsod at mga pribadong donor upang makakuha ng lisensya upang pangunahan ang patimpalak. Noong unang bahagi ng Abril 2003, bumisita sina Julia Morley, tagapangulo ng Miss World Organization, at ang BBC *producer* na si Peter Estall sa Tsina upang tumingin ng mga lugar para sa *outdoor filming* ng Miss World 2003. Gayunpaman, hindi pa opisyal na inanunsyo ng websayt ng *pageant* na magaganap ang kompetisyon sa Sanya, dahil sa epidemya ng SARS sa bansang iyon.

Noong 1 Mayo, pagkatapos ng sertipikasyon ng WHO na kontrolado na ang SARS, inihayag ng Tsina na gaganapin ang paligsahan sa Sanya, mula 9 Nobyembre hanggang 6 Disyembre.

### Pagpili ng mga kandidata 
Ang mga kandidata mula sa 106 na bansa at teritoryo ay napili upang lumahok sa kompetisyon. Apat na kandidata ang nailuklok matapos ang pag-urong ng orihinal na kandidata.

#### Mga pagpalit 
Dapat sanang lalahok ang *first runner-up* ng Miss Venezuela 2002 na si Amara Barroeta sa edisyong ito. Gayunpaman, dahil hindi opisyal na titulado si Barroeta, ang kinoronahang Miss Venezuela World 2003 na si Valentina Patruno ang kumatawan sa Beneswela sa edisyong ito. Pinalitan ni Irina Askolska si Miss Latvija 2003 Agnese Eiduka bilang kinatawan ng Letonya upang pagtuonan ang kaniyang pag-aaral. Lumahok siya sa sumunod na edisyon. 

Pinalitan ni Miss Nepal 2003 Priti Sitoula si Miss Nepal 2002 Malvika Subba bilang kandidata ng Nepal dahil sa lumagpas na sa panunungkulan ni Subba ang petsa ng kompetisyon. Dapat sanang lalahok ang *first runner-up* ng Fröken Sverige 2003 na si Isabelle Jonsson bilang kinatawan ng Suwesya sa edisyong ito. Gayunpaman, dahil inilipat ang lisensya ng Miss World mula sa Fröken Sverige papunta sa Miss World Sweden, ang kinoronahang Miss World Sweden 2003 na si Ida Söfringsgärd ang kumatawan sa Suwesya.

#### Mga unang pagsali, pagbalik at pag-urong 
Unang sumali sa edisyong ito ang mga bansang Andora, Etiyopiya, Guadalupe, Heorhiya, at Hilagang Kapuluang Mariana. Bumalik sa edisyon ito ang mga bansang Lesoto na huling sumali noong 1981; Mawrisyo na huling sumali noong 1998; Sambia na huling sumali noong 1999; Biyelorusya, Dinamarka, Guwatemala, Moldabya, Nepal, Paragway, at Sri Lanka na huling sumali noong 2000; at Kapuluang Cayman, Kosta Rika, Lupangyelo, Portugal, Republikang Dominikano, Suwisa, at Timog Korea na huling sumali noong 2001.

Hindi sumali sina Mounia Achlaf ng Alherya, Alexandrya Evans ng Kapuluang Birhenes ng Estados Unidos, at Heitiare Tribondeau ng Tahiti dahil sa hindi isiniwalat na dahilan. Hindi sumali ang Gana sa edisyong ito matapos na mabigo ang kanilang organisasyong pambansa na magdaos ng kompetisyong pambansa o magtalaga ng kalahok. 

Hindi pinayagang lumahok si Miss Austria 2002 Tanja Duhovich dahil hindi ito nakaabot sa limitasyon ng edad sa Miss World at pinalitan siya ng kaniyang *runner-up* na si Bianca Zudrell. Gayunpaman, bumitiw rin sa kompetisyon si Zudrell dahil sa kakulangan ng panahong makakuha ng *visa*. Bumitiw sa kompetisyon si Miss Armenia 2003 Lusine Tovmasyan dahil sa mga pinansiyal na suliranin. Bumitiw si Aishwarya Sukhdeo ng Pidyi dahil sa hindi isiniwalat na dahilan. Kalaunan, lumahok si Sukhdeo sa sumunod na edisyon.

## Mga resulta 
### Mga pagkakalagay 
**§** – Nakapasok sa Top 20 sa pamamagitan ng People's Choice

### Mga *Continental Queen* 
## Mga *Challenge Event* 
### Hamong *Beach Beauty* 
Ginanap ang hamong *Beach Beauty* noong 28 Nobyembre 2003 sa Sanya, Hainan, kung saan nirampa ng mga kandidata ang mga damit-panlangoy na dinisenyo ni Miss World 1975 Wilnelia Merced. Kalaunan ay pinili ang sampung pinalista na muling pinarampa suot ang ibang disenyo ng mga damit-panlangoy. Ang kandidatang magwawagi ay pakusang makakapasok sa Top 20. Nagwagi si Rosanna Davison ng Irlanda sa hamong ito.

*  Nakapasok sa Top 20 sa pamamagitan ng Hamong *Beach Beauty*.

### Hamon sa Talento 
Ginanap ang Hamon sa Talento noong 29 Nobyembre 2003 sa Sheraton Hotel sa Sanya kung saan dalawampu't-isa sa animnapung kandidata na nag-awdisyon ang napili upang magtanghal. Ang kandidatang magwawagi ay pakusang makakapasok sa Top 20. Nagwagi si Irina Onashvili ng Heorhiya sa hamong ito.
*  Nakapasok sa Top 20 sa pamamagitan ng Hamon sa Palakasan.

## Kompetisyon 
### Pormat ng kompetisyon 
Sa pangwakas na kompetisyon, ipinarada ng lahat ng mga kandidata ang kanilang mga evening gown na gawa ng isang taga-disenyo sa kanilang bansa. Ilang mga pagbabago sa pormat ng kompetisyon ang ipinatupad sa edisyong ito. Sa unang pagkakataon, nilikha ang mga *fast-track event*, isang serye ng mga kompetisyon kung saan ang mga magwawagi ay awtomatikong mapapabilang sa Top 20. Limang pwesto ang nakalaan para sa mga nagwagi ng mga *fast-track event*: *Beach Beauty*, Talento, Palakasan, *Personality*, at ''People's Choice* na pinagbotohan sa opisyal na websayt ng Miss World. Napili ang natitirang labinlimang *semi-finalist* sa pamamagitan ng mga boto mula sa *U Decide*. Pinakita ang mga gawain at mga interbyu sa Tsina ng dalawampung *semi-finalist*, at kalaunan ay napili ang limang pinalista para sa *question-and-answer round*. Pagkatapos nito, inanunsyo ang dalawang *runner-up* at ang bagong Miss World.

### Komite sa pagpili 
* Candace Bushnell – Amerikanong manunulat at mamamahayag
* Jackie Chan – Aktor na taga-Hong Kong
* Agbani Darego – Miss World 2001 mula sa Niherya
* Gustavo Gianetti – Mister World 2003 mula sa Brasil
* Pradeep Guha – Pangulo ng diyaryong *The Times of India''
* Julia Morley CBE – Tagapangulo at punong ehekutibo ng Miss World Organization
* Krish Naidoo – Negosyanteng Irlandes
* Clive Robertson – Ingles na aktor
* Ory Slonim – Pangulo ng Variety Club International
* Dick Zimmerman – Amerikanong litratista

## Mga kandidata 
106 na kandidata ang kumalahok para sa titulo.

## Mga tala 

## Mga sanggunian 
## Panlabas na kawing 
* 

Kategorya:Miss World
Kategorya:2003 sa Asya
Kategorya:2003 sa Tsina
Kategorya:2003